**ПЕДАГОГИЧЕСКИ ПРИОРИТЕТИ В ГИМНАЗИЯТА (8-12 КЛАС)**

Гимназиалната степен на училището е различна вселена от прогимназията. Учениците навлизат във възрастта на съзряването на личността – процеса на превръщане на детето във възрастен. В продължение на няколко години те преживяват преход на личността от зависимост към самостоятелност, от подчинено положение по отношение на възрастните към равенство с тях, от безгрижие към отговорност. Съзряването е свързано също и с овладяване на репертоар от социални роли, поведения, реакции, развитие на разнообразни интереси, някои от които могат да се превърнат в професия или кауза. В процеса на съзряването се променя и времевата перспектива на личността, от краткосрочен мащаб тя преминава към хоризонт от десетилетие и повече, при което се задейства целият жизнен опит на личността за формирането на жизнените й цели и стратегии. Друг много важен аспект на съзряването е оформянето на ценностната система. Именно в този период от живота ценностните проблеми са на дневен ред, и се преживяват най-силно: приятелство, предателство, любов, страх, свобода, ценността на живота, ценността на общността и близките.

Традиционната образователна система се отнася избирателно към особеностите на съзряването. Тя игнорира физическото развитие и изменения, заклеймява и забранява сексуалността; старае се да канализира пробуждащите се разнопосочни интереси на личността, като поощрява някои от тях (които й се виждат безопасни) и не дава ход на други (които смята за безсмислени или застрашаващи я). Системата не позволява на ученика да развива ролевото си поле чрез проба на различни социални роли – за нея това е неприемливо и неудобно, тя иска личностите да останат в определените от нея контролирани стереотипи. За да компенсира тези ограничения, образователната система се опитва да предложи на учениците перспектива на професионална реализация, като я отпраща в сравително безопасно за нея бъдеще – след завършване на училището, което вече е зона на чужда отговорност. За съжаление, тази перспектива в интерпретацията на образователата система често не е привлекателна, защото не се опира на развитие и подкрепа на личните стремежи и амбиции, а на представи за «нуждите на пазара на труда», които не са съгласувани дори с въпросния пазар. Например, уменията за работа в малки и големи групи, уменията за творческа мотивация и самомотивация, уменията за организация и самоорганизация на дейността и много други «меки» умения, които пазарът на труда определено изисква, образователната система в най-добрия случай игнорира, а някои де-развива, ако може така да се каже. Същевременно, традиционната педагогическа система и практика интерпретира периода на съзряване като нещо «ужасно», нещо което трябва да се «овладява», подтиска и т.н. – дори самият термин «пубертет» в масовото педагогическо съзнание има негативна конотация. (Впрочем, всичко това са следи от хербартианството, от идеята за «детето-дивак», което трябва да се «обуздава»). Да, пубертетът е период на криза, на хормонален взрив, на психологически и социален бунт. Защо, след като сме наясно с това, като професионалисти-педагози, ние не помагаме на тийнейджърите да преживеят този период по най-добрия начин? Защо заедно с родителите да не им осигурим подкрепа и опора, ценностни ориентири, топлина и сигурност, възможност винаги да бъдат изслушани и обичани? Вместо това ние, възрастните – педагози и родители, се борим с порасналите ни деца, опитвайки се да ги подчиним отново, както когато са били малки, и не си даваме сметка, че това е невъзможно, че така се отдалечаваме от тях и увеличаваме рисковете.

Има ли «педагогически ключ» към тийнейджърската възраст, който води до педагогически успех? За прогимназиалната възраст моят «ключ» е откривателството. За гимназалната възраст според мен този «ключ» е ***реалният успех на личността*** – не отлични оценки от учебни задачи, а преживяване на истински успех от ***реални постижения в реалния свят***, преживяване индивидуално и екипно, в малка и голяма общност. За навлизащите в света на възрастните млади хора е много важно да навлязат в този свят с успех, с позитивни преживявания, а не с фалстарт, провал, усещане за грешка и вина. Същевременно, този успех трябва да е истински, а не фалшив, «подарен» или измислен, защото започването на жизнения път с лъжа е пагубно за личността, дори тя да не го осъзнава в момента. За съжаление, традиционната педагогика, която доминира и в училището, и в семейството, е настроена не за подкрепа и успех, а за критика и търсене на грешки и вини, и няма нищо странно в това, че тази педагогика не работи при тийнейджърите. Голяма част от тийнейджърският бунт всъщност е именно срещу постоянното натякване и вменяване на вина, което прави и училището, и семейството. Детето поема тази вина и приема, че възрастните «знаят по-добре» (това ние наричаме «послушание»), но съзряващият възрастен вече не приема това, той има нужда от поле за самостоятелни решения без постоянен надзор и критика. Повечето младежи намират такова поле в различни неформални общности – някои с позитивни ценности, други с негативни. Образователната система, образователнните институции не се интересуват от това и не се опитват да изграждат общности, въпреки че имат условия и инструменти да го правят – имат място, време и хора, за разлика от семействотото, за което изграждането на общности заедно с децата, особено порастващите, е сложна задача. В много прогнози за бъдещето на училището, направени от образователни визионери от различни краища на света, се посочва възможно развитие на училището към все по-тясно сътрудничество със семейството, създаване на истински общности от деца и възрастни, които се чувстват добре заедно – аз харесвам тази визия и я споделям.

В 151-во училище идеята за преживяването на успех беше една от ключовите ни педагогически постановки. В гимнзиалната ни степен учениците се обучаваха в избрани от тях профили, 13 на брой, като всеки един от тези профили беше практически ориентиран. Самият модел на профилираното обучение беше изграден така, че от самото начало, от 8 клас, учениците да могат да се потопят в занимания с това, което са избрали (в 8 клас в учебната програма имаше 1 ден с учебни занимания само по профил, като в следващите учебни години учебното време за профилирани занимания се увеличаваше и достигаше 3 дни в седмицата), и да могат да работят по собствени проекти – това бяха Годишните продукции, които всеки ученик от всеки профил представяше всяка учебна година. По този начин ние насърчавахме инициативата на учениците и собственото им творчество, осигурявахме им поле за изява и свобода. Кулминация на този процес бяха дипломните защити в 12 клас – публични презентации на авторски творчески продукти на учениците, които всички ние – ученици, педагози и родители – възприемахме като празник, макар че това си беше много сериозен изпит. Това беше нашето педагогическо решение за успешния старт, и то работеше. Всъщност, думата «матура», която се използва в нашата образователна система, означава «зрелостен изпит», от лат. *maturitas – зрялост, пълно развитие,* и това понятие има много по-дълбок смисъл, отколкото сега влагаме в него*.* Идеята на **зрелостния изпит** е ученикът да демонстрира **зрялост** – на интелекта, на емоциите, на ценностите, на целите, на уменията. Този символичен преход е културен, а не образователен феномен, и съществува във всички общества и общности в някаква ритуална форма. За нашия формат мога да кажа, че при създаването на педагогическия модел идеята беше повлияна в известна степен от описанате в романа «Мъглявината Андромеда» на Иван Ефремов «подвизи на зрелостта» - публична демонстрация на най-високите постижения и най-добрите умения на личността. За съжаление, в доминиращата у нас образователна практика понятието и идеята за зрелостен изпит са максимално профанизирани и формализирани, сведени са до задраскване на квадратчета, създадоха се некоректни понятия като «миниматури», «малки матури». Идеята за зрялост на личността е подменена с идеята за покриване на зададени от държавата минимални стандарти – това са съвсем различни неща ☺

Програмата «СТИЛ» в гимназиалната степен беше замислена като педагогическа подкрепа на съзряването: подкрепа на развитието на качества на зрялата личност - самостоятелност, отговорност, асертивност; подкрепа на овладяването на репертоар от социални роли; подкрепа при трансформацията на времевата перспектива на личността; подкрепа при оформянето на ценностната система. Избраният от нас подход за реализиране на тези цели беше чрез изграждане на различни общности в рамките на голямата училищна общност, в които учениците да се чувстват добре и които да се развиват самостоятелно. Базовите общности, с които ние работехме, бяха учебните групи и общностите на профилите. Същевременно, в процеса на развитие на училищната ни екосистема постоянно възникваха и други общности, формални и неформални, които ние също се стараехме да подкрепяме.